title: 2013 m. gegužės 29 d. Tarybos įgyvendinimo reglamentas (ES) Nr. 508/2013, kuriuo, atlikus priemonių galiojimo termino peržiūrą pagal Reglamento (EB) Nr. 1225/2009 11 straipsnio 2 dalį, tam tikriems importuojamiems Kinijos Liaudies Respublikos kilmės volframo elektrodams nustatomas galutinis antidempingo muitas

text:
4.6.2013

               LT

               Europos Sąjungos oficialusis leidinys

               L 150/1

         TARYBOS ĮGYVENDINIMO REGLAMENTAS (ES) Nr. 508/2013
   2013 m. gegužės 29 d.
   kuriuo, atlikus priemonių galiojimo termino peržiūrą pagal Reglamento (EB) Nr. 1225/2009 11 straipsnio 2 dalį, tam tikriems importuojamiems Kinijos Liaudies Respublikos kilmės volframo elektrodams nustatomas galutinis antidempingo muitas
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1225/2009 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 9 straipsnio 4 dalį ir 11 straipsnio 2, 5 bei 6 dalis,
   atsižvelgdama į Europos Komisijos pasiūlymą, pateiktą pasikonsultavus su Patariamuoju komitetu,
   kadangi:
   A.   PROCEDŪRA

   1.   Galiojančios priemonės

               (1)

               Atlikus tyrimą (toliau – pradinis tyrimas) Taryba Reglamentu (EB) Nr. 260/2007 (2) nustatė galutinį antidempingo muitą tam tikriems importuojamiems Kinijos Liaudies Respublikos (toliau – KLR) kilmės volframo elektrodams (toliau – pradinės priemonės). Nustatytosios priemonės – 63,5 % ad valorem muitas visoms bendrovėms, išskyrus tris eksportuojančius Kinijos gamintojus, kuriems taikyti individualūs muitai.

         2.   Priemonių galiojimo termino peržiūros inicijavimas

               (2)

               2012 m. kovo 9 d. Komisija pranešimu (toliau – pranešimas apie inicijavimą) (3)
                  Europos Sąjungos oficialiame leidinyje paskelbė apie antidempingo priemonių, taikomų tam tikriems importuojamiems KLR kilmės volframo elektrodams, galiojimo termino peržiūros inicijavimą.

               (3)

               Peržiūra inicijuota gavus pagrįstą prašymą, kurį Sąjungos gamintojų, kurie pagamina daugiau nei 50 % visų Sąjungoje pagaminamų tam tikrų volframo elektrodų, vardu pateikė Eurométaux (toliau – pareiškėjas).

               (4)

               Prašymas pagrįstas tuo, kad pasibaigus priemonių galiojimui dempingas ir jo daroma žala Sąjungos pramonei greičiausiai tęstųsi.

         3.   Tyrimas

   3.1.   Peržiūros tiriamasis laikotarpis ir nagrinėjamasis laikotarpis

               (5)

               Atliekant dempingo tęsimosi arba pasikartojimo tyrimą buvo nagrinėjamas 2011 m. sausio 1 d. – 2011 m. gruodžio 31 d. laikotarpis (toliau – peržiūros tiriamasis laikotarpis arba PTL). Tiriant žalos tęsimosi arba pasikartojimo tikimybei įvertinti svarbias tendencijas nagrinėtas laikotarpis nuo 2008 m. sausio 1 d. iki PTL pabaigos (toliau – nagrinėjamasis laikotarpis).

         3.2.   Su tyrimu susijusios šalys

               (6)

               Komisija pareiškėjui, kitam žinomam Sąjungos gamintojui, eksportuojantiems KLR gamintojams, nesusijusiems importuotojams ir žinomiems susijusiems naudotojams, galimos panašios šalies gamintojams ir KLR atstovams oficialiai pranešė apie priemonių galiojimo termino peržiūros inicijavimą. Suinteresuotosioms šalims buvo suteikta galimybė per pranešime apie inicijavimą nustatytą laikotarpį pareikšti nuomonę raštu ir pateikti prašymą išklausyti.

               (7)

               Visos suinteresuotosios šalys, pateikusios prašymą jas išklausyti ir jame nurodžiusios svarbias priežastis, dėl kurių reikėtų jas išklausyti, buvo išklausytos.

               (8)

               Atsižvelgiant į akivaizdžiai didelį KLR eksportuojančių gamintojų ir tyrime dalyvaujančių nesusijusių Sąjungos importuotojų skaičių pranešime apie inicijavimą numatyta atlikti atranką pagal pagrindinio reglamento 17 straipsnį. Kad Komisija galėtų nuspręsti, ar atranka būtina (o jei būtina, kad galėtų atrinkti bendroves) pagal pagrindinio reglamento 17 straipsnį minėtų šalių prašyta per 15 dienų nuo pranešimo apie inicijavimą paskelbimo pranešti apie save ir Komisijai pateikti pranešime apie inicijavimą prašomą informaciją.

               (9)

               Apie save pranešė trys importuotojai. Tačiau per PTL nė vienas iš jų tam tikrų KLR kilmės volframo elektrodų neimportavo.

               (10)

               Kadangi prašomą informaciją pateikė tik du eksportuojantys KLR gamintojai eksportuojančių gamintojų nebuvo būtina atrinkti.

               (11)

               Komisija nusiuntė klausimynus visoms žinomoms susijusioms šalims ir toms šalims, kurios apie save pranešė per pranešime apie inicijavimą nustatytą laikotarpį. Atsakymus pateikė du Sąjungos gamintojai, du eksportuojantys KLR gamintojai ir vienas JAV gamintojas.

               (12)

               Komisija rinko ir tikrino visą informaciją, kuri, jos nuomone, būtina nustatant dempingo ir jo daromos žalos tęsimosi ar pasikartojimo tikimybę ir Sąjungos interesus. Tikrinamieji vizitai buvo surengti toliau nurodytų bendrovių patalpose.

                           a)

                              Sąjungos gamintojai

                                       —

                                          Plansee SE, Austrija

                                       —

                                          Gesellschaft für Wolfram Industrie mbH, Vokietija

                           b)

                              Eksportuojantys KLR gamintojai

                                       —

                                       Shandong Weldstone Tungsten Industry Co., Ltd., Zibo,

                                       —

                                       Shaanxi Yuheng Tungsten & Molybdenum Industrial Co., Ltd Baoji

                           c)

                              Su vienu eksportuojančiu KLR gamintoju susijusi bendrovė

                                       —

                                       Shanghai Weldstone Asia Co., Ltd., Shanghai

                           d)

                              Su vienu bendradarbiaujančiu eksportuojančiu Europos Sąjungos gamintoju susijusios bendrovės

                                       —

                                          Weldstone GmbH, Wilnsdorf, Vokietija

                                       —

                                          Binzel Benelux bvba, Eke – Nazareth, Belgija

                           e)

                              Panaši šalis

                                       —

                                          Global Tungsten & Powders Corp, Towanda, JAV

         B.   PERŽIŪRIMASIS PRODUKTAS IR PANAŠUS PRODUKTAS

               (13)

               Nagrinėjamasis produktas yra tas pats produktas, nurodytas Reglamente (EB) Nr. 260/2007, t. y. KLR kilmės volframo suvirinimo elektrodai, įskaitant suvirinimo elektrodams skirtas volframo juostas ir strypus, kurių sudėtyje esantis volframas sudaro ne mažiau kaip 94 % masės, išskyrus pagamintus paprasto sukepinimo būdu, išilgai supjaustytus arba nesupjaustytus (toliau – VE arba peržiūrimasis produktas), kurių KN kodai šiuo metu yra ex 8101 99 10 ir ex 8515 90 00.

               (14)

               Peržiūrimasis produktas yra naudojamas suvirinimui ir panašiuose procesuose. VE naudojami įvairiuose pramonės sektoriuose, pavyzdžiui, statyboje, laivų statyboje, automobilių gamyboje, jūrų pramonėje, chemijos ir branduolinėje inžinerijoje, aviacijos ir kosmoso sektoriuje, naftotiekiuose bei dujotiekiuose. Remiantis įvairių rūšių produkto fizinėmis ir cheminėmis savybėmis ir pakeičiamumu vartotojo požiūriu, šiame tyrime laikoma, kad bet kokie VE yra vienas produktas.

               (15)

               Atlikus tyrimą patvirtinta, kad, kaip ir pradiniame tyrime, peržiūrimojo produkto, KLR vidaus rinkoje pagamintų ir parduotų produktų, Sąjungos pramonės Sąjungos rinkoje pagamintų ir parduotų produktų ir panašios šalies rinkoje pagamintų ir parduotų produktų pagrindinės fizinės ir techninės savybės bei naudojimo paskirtis yra tokios pačios, todėl šie produktai laikomi panašiu produktu, kaip apibrėžta pagrindinio reglamento 1 straipsnio 4 dalyje.

         C.   DEMPINGO TĘSIMO AR PASIKARTOJIMO TIKIMYBĖ

   1.   Pirminės pastabos

               (16)

               Remiantis pagrindinio reglamento 11 straipsnio 2 dalimi buvo išnagrinėta, ar pastaruoju metu vykdytas dempingas ir ar yra tikimybė, kad pasibaigus taikomų priemonių galiojimui dempingas bus tęsiamas arba pasikartos.

               (17)

               Kaip paaiškinta pirmiau, eksportuojančių KLR gamintojų atranka nebuvo būtina. Dviems bendradarbiaujančioms bendrovėms per PTL teko apie 80–85 % viso nagrinėjamojo produkto importo iš KLR į Sąjungą. Tuo remiantis padaryta išvada, kad bendradarbiavimo lygis buvo aukštas.

               (18)

               Atlikus pradinį tyrimą vienam bendradarbiaujančiam eksportuojančiam gamintojui pagal pagrindinio reglamento 2 straipsnio 7 dalies c punktą nustatytas rinkos ekonomikos režimas (toliau – RER), o kitam pagal pagrindinio reglamento 9 straipsnio 5 dalį – individualus režimas (toliau – IR). Primenama, kad atliekant tyrimus pagal pagrindinio reglamento 11 straipsnio 2 dalį RER ir IR taikymas nėra persvarstomas. Trečiajai bendrovei, nebendradarbiavusiai atliekant šią priemonių galiojimo termino peržiūrą, per pradinį tyrimą taikytas IR.

         2.   Importas dempingo kainomis per PTL

   2.1.   Panaši šalis

               (19)

               Remiantis tuo, kad KLR yra pereinamojo laikotarpio ekonomikos šalis, ir remiantis pagrindinio reglamento 2 straipsnio 7 dalies a punkto nuostatomis eksportuojančių gamintojų, kuriems nebuvo suteiktas rinkos ekonomikos režimas, normaliąją vertę reikia nustatyti pagal atitinkamos rinkos ekonomikos trečiosios šalies (toliau – panaši šalis) kainas ar apskaičiuotąją vertę.

               (20)

               Kaip ir pradiniame tyrime, pranešime apie inicijavimą JAV buvo pasiūlytos kaip panaši šalis normaliajai vertei nustatyti. Suinteresuotosios šalys buvo paragintos pateikti pastabas dėl tokio pasirinkimo. Šiuo klausimu pastabų negauta.

               (21)

               Komisija taip pat nagrinėjo, ar kitos šalys galėtų būti pagrįstai pasirinktos panašia šalimi; remdamasi Eurostato duomenimis ji nustatė kitas trečiąsias šalis, iš kurių buvo importuoti volframo elektrodai. Susisiekta su galimais žinomais šių šalių gamintojais ir jų paprašyta bendradarbiauti atliekant tyrimą. Tačiau bendradarbiauta nebuvo.

               (22)

               JAV laikytos palyginimui tinkama šalimi, ypač atsižvelgiant į vidaus rinkos atvirumą ir konkurencingumą. JAV taip pat buvo pasirinktos panašia šalimi atliekant pradinį tyrimą. Jokių naujų ar pasikeitusių aplinkybių, dėl kurių reikėtų keisti pasirinkimą, nenustatyta arba Komisijai apie tokias aplinkybes nepranešta.

               (23)

               Todėl atliekant šią peržiūrą JAV laikytos panašia rinkos ekonomikos šalimi. Susisiekta su vienintelis žinomu JAV gamintoju ir jis sutiko bendradarbiauti, atsakyti į klausimyną ir leisti surengti tikrinamąjį vizitą. Patikrintos šios bendrovės pardavimo ir gamybos apimtys taikytos bendrovių, kurioms per pradinį tyrimą nebuvo taikytas RER, normaliajai vertei nustatyti.

         2.2.   Normalioji vertė

               (24)

               Bendrovės, kuriai pradiniame tyrime taikytas RER, normalioji vertė nustatyta remiantis jos duomenis. Remiantis pagrindinio reglamento 2 straipsnio 2 dalimi išnagrinėta, ar VE pardavimas nepriklausomiems pirkėjams vidaus rinkoje per PTL buvo tipiškas, t. y. ar vidaus vartojimui skirto produkto pardavimo apimtis sudarė 5 % ar daugiau peržiūrimojo produkto eksporto į Sąjungą.

               (25)

               Po to nagrinėta, ar panašaus produkto pardavimas vidaus rinkoje galėtų būti laikomas pardavimu įprastomis prekybos sąlygomis, kaip nurodyta pagrindinio reglamento 2 straipsnio 4 dalyje, nustatant pelningo pardavimo nepriklausomiems pirkėjams vidaus rinkoje dalį.

               (26)

               Tų rūšių nagrinėjamojo produkto, kurio pardavimo vidaus rinkoje apimtis įprastomis prekybos sąlygomis buvo tipiška, normalioji vertė buvo nustatyta remiantis nepriklausomų pirkėjų eksportuojančioje šalyje sumokėtomis kainomis. Kitų rūšių peržiūrimojo produkto normalioji vertė turėjo būti apskaičiuota pagal pagrindinio reglamento 2 straipsnio 3 dalį. Todėl nustatyta normalioji vertė apskaičiuota remiantis bendrovės gamybos sąnaudomis ir pridedant pardavimo, bendrąsias ir administracines išlaidas (PBA) ir pelną, gautą pardavus produktą vidaus rinkoje įprastomis prekybos sąlygomis pagal pagrindinio reglamento 2 straipsnio 6 dalį.

               (27)

               Po atskleidimo viena šalis teigė, kad PBA išlaidoms nustatyti taikytas metodas skyrėsi nuo pradiniame tyrime taikyto metodo ir tai galėjo turėti įtakos nustatant pelno dydį, taikytą normaliajai vertei apskaičiuoti pagal pagrindinio reglamento 2 straipsnio 6 dalį. Be informacijos, kuri jau buvo pateikta atliekant tyrimą, bendrovė nepateikė jokių įrodymų savo teiginiui pagrįsti. Pažymima, kad pagal pagrindinio reglamento 2 straipsnio 5 dalį PBA išlaidos nustatytos pagal apyvartą ir šis metodas taip pat taikytas pradiniame tyrime.

               (28)

               Pradiniame tyrime taikytas pelno dydis nustatytas ne pagal įprastas prekybos sąlygas, nes nė vienos rūšies nagrinėjamasis produktas nebuvo parduotas vidaus rinkoje įprastinėmis prekybos sąlygomis. Šioje priemonių galiojimo termino peržiūroje nustatyta, kad kai kurių rūšių nagrinėjamasis produktas parduotas pelningai, todėl, kaip nurodyta pagrindinio reglamento 2 straipsnio 3 ir 6 dalyse, šių pelningų sandorių pelnas taikytas normaliajai vertei apskaičiuoti.

               (29)

               Bendrovės, kuriai pradiniame tyrime nebuvo taikytas RER, atveju remiantis pagrindinio reglamento 2 straipsnio 7 dalies a punktu normalioji vertė nustatyta pagal informaciją, gautą iš panašios šalies bendradarbiaujančio gamintojo. Nustatyta, kad panašios šalies gamintojas vidaus rinkoje pardavė pakankamą kiekį įprastomis prekybos sąlygomis ir todėl remiantis šiuo pardavimu buvo galima nustatyti normaliąją vertę bendrovei, kuriai nebuvo taikomas RER.

         2.3.   Eksporto kaina

               (30)

               Kalbant apie bendrovę, kuriai taikytas RER, visas pardavimas eksportui į Sąjungą vyko per susijusius importuotojus; po to produktas perparduotas susijusioms ir nesusijusioms bendrovėms Sąjungoje. Todėl eksporto kaina buvo nustatyta pagal pagrindinio reglamento 2 straipsnio 9 dalį remiantis kaina, už kurią importuoti produktai buvo pirmą kartą perparduoti nepriklausomam pirkėjui, ir tinkamai pakoreguota atsižvelgiant į visas nuo importo iki perpardavimo patirtas sąnaudas ir pagrįstą PBA išlaidų bei pelno dydį.. Šiuo atveju buvo naudojamos pačių susijusių bendrovių patirtos PBA išlaidos.

               (31)

               Po atskleidimo viena šalis teigė, kad nustatant susijusių importuotojų PBA išlaidas atsižvelgta į tam tikras išlaidas, susijusias su kitų nei nagrinėjamasis produktas produktų pardavimu ir todėl šios išlaidos neturėtų būti įtraukiamos. Pažymima, kad pagal pagrindinio reglamento 2 straipsnio 9 dalį apskaičiuojant eksporto kainą atsižvelgta į patikrintas susijusių bendrovių pateiktas PBA išlaidas. Teiginys, kad nurodytose PBA išlaidose įtrauktos kitų parduotų produktų PBA išlaidos, nebuvo pagrįstas jokiais įrodymais ir todėl turėjo būti atmestas.

               (32)

               Be to, vienos suinteresuotosios šalies pateiktose pastabose dėl eksporto kainų neteisingai nurodytas susijusios valiutos kursas. Todėl šis teiginys buvo atmestas.

               (33)

               Kalbant apie pelno dydį, nebendradarbiavo nė vienas iš nesusijusių Sąjungos importuotojų. Atliekant pradinį tyrimą taikytas susijusių importuotojų pelno dydis, nes nesusijusių importuotojų veiklos nebuvo galima tinkamai palyginti su nagrinėjamojo susijusio importuotojo veikla. Atlikus tyrimą nustatyta, kad susijusio importuotojo veikla per PTL buvo tokia pati kaip ir pradinio tyrimo tiriamuoju laikotarpiu, t. y. dauguma importuojamų VE buvo vėliau integruojami į pagrindinį grupės gaminamą produktą – suvirinimo degiklį. Taip pat reikėtų pažymėti, kad VE vertė yra nedidelė, palyginti su galutinio produkto verte. Šiuo pagrindu kaip ir pradiniame tyrime buvo padaryta išvada, kad paties susijusio importuotojo pelno dydis būtų tinkamas pelno dydžio pagrindas eksporto kainai apskaičiuoti.

               (34)

               Kalbant apie bendrovę, kuriai pradiniame tyrime taikytas IR, visas pardavimas eksportui į Sąjungą buvo vykdomas tiesiogiai nepriklausomiems pirkėjams Sąjungoje. Todėl eksporto kaina buvo nustatyta pagal pagrindinio reglamento 2 straipsnio 8 dalį remiantis faktiškai sumokėtomis arba mokėtinomis kainomis.

               (35)

               Visų kitų KLR gamintojų eksporto kaina nustatyta remiantis 14 straipsnio 6 dalyje nurodytos duomenų bazės importo statistiniais duomenimis.

               (36)

               Pagal pagrindinio reglamento 11 straipsnio 10 dalį eksporto kainos nustatytos išskaičiuojant sumokėtus antidempingo muitus, nes nė viena šalis nepateikė jokių įrodymų, kad muitas tinkamai įtrauktas į perpardavimo kainas ir atitinkamas pardavimo Sąjungos rinkoje kainas.

         2.4.   Palyginimas

               (37)

               Normalioji vertė ir eksporto kaina palygintos remiantis kainomis EXW sąlygomis.

               (38)

               Siekiant užtikrinti, kad abiejų bendradarbiaujančių eksportuojančių gamintojų atveju normalioji vertė ir eksporto kaina būtų palygintos teisingai, vadovaujantis pagrindinio reglamento 2 straipsnio 10 dalimi koreguojant tinkamai atsižvelgta į vežimo, draudimo ir kredito sąnaudų skirtumus, turinčius įtakos kainoms ir jų palyginamumui.

         2.5.   Dempingo skirtumas

               (39)

               Kaip nustatyta pagrindinio reglamento 2 straipsnio 11 dalyje, dempingo skirtumas buvo nustatytas lyginant vidutinę svertinę normaliąją vertę su vidutine svertine eksporto kaina.

               (40)

               Palyginus bendradarbiaujančio eksportuojančio gamintojo, kuriam pradiniame tyrime taikytas RER, duomenis nustatyta, kad ši bendrovė toliau vykdė didelės apimties dempingą.

               (41)

               Iš bendradarbiaujančiam eksportuojančiam gamintojui, kuriam pradiniame tyrime taikytas IR, ir visiems kitiems nebendradarbiaujantiems KLR eksportuojantiems gamintojams visos šalies mastu taikomo dempingo skirtumo matyti, kad dempingo lygis netgi viršijo nustatytą pradiniame tyrime.

         3.   Importo raida, jeigu priemonės būtų panaikintos

   3.1.   Pirminė pastaba

               (42)

               Nustačius, kad per PTL buvo vykdytas dempingas, nagrinėta dempingo tęsimosi tikimybė, jei priemonės būtų panaikintos.

               (43)

               Šiuo atžvilgiu reikėtų pažymėti, kad bendradarbiaujantys eksportuojantys gamintojai sudarė tik apie 10 % visų gamybos pajėgumų KLR. Todėl išvados turėjo būti iš esmės pagrįstos prašyme atlikti peržiūrą pateikta informacija ir viešai skelbiama informacija. Konkrečiai nagrinėta Kinijos gamintojų eksporto kainodara kitose trečiųjų šalių rinkose, Kinijos gamybos pajėgumai ir nepanaudoti pajėgumai bei Sąjungos rinkos patrauklumas Kinijos eksportuotojams.

         3.2.   Kinijos gamintojų eksporto kainodara kitose trečiųjų šalių rinkose

               (44)

               Kalbant apie eksportą į kitas trečiųjų šalių rinkas, reikėtų pažymėti, kad turima Kinijos viešųjų duomenų bazių statistinė informacija apima platesnę produktų apibrėžtąją sritį nei peržiūrimasis produktas, todėl neįmanoma prasmingai išnagrinėti į kitas rinkas eksportuoto kiekio ar kainų šiose rinkose. Du bendradarbiaujantys KLR gamintojai neeksportavo nesusijusiems pirkėjams kitų trečiųjų šalių rinkose. Todėl nebuvo galima patikimai nustatyti eksporto į kitas trečiųjų šalių rinkas per PTL kainos ir remiantis turima informacija padaryti pagrįstų išvadų.

         3.3.   Nepanaudoti Kinijos gamintojų pajėgumai

               (45)

               Toliau pateikiama analizė atlikta pagal duomenis, kuriuos pareiškėjas pateikė prašyme atlikti peržiūrą; jie buvo patikrinti pagal viešai pateikiamą informaciją.

               (46)

               Remiantis šia informacija KLR gamintojų pajėgumai sudarė 1 600 000 kg. Pareiškėjas mano, kad Kinijos gamintojų pajėgumų naudojimo koeficientas yra apie 63 %, o nepanaudoti pajėgumai sudaro apie 600 000 kg ir beveik penkis kartus viršija visą Sąjungoje suvartotą kiekį per PTL. Taigi, yra didelis kiekis produkto, kurį galima eksportuoti iš KLR, ypač atsižvelgiant į tai, kad nėra požymių, kad trečiųjų šalių rinkose ar vidaus rinkoje būtų galima absorbuoti šiuos didelius nepanaudotus pajėgumus.

         3.4.   Importo iš KLR dempingo kainomis apimtis ir kainos

               (47)

               Nagrinėjamuoju laikotarpiu importas iš KLR į Sąjungą padidėjo 9 % ir per PTL gerokai viršijo 50 000 kg; tai sudarė maždaug pusę viso per PTL Sąjungos suvartojimo.

               (48)

               Per visą nagrinėjamąjį laikotarpį importo kainos kito, o raidos tendencijos atitiko Sąjungos pramonės pardavimo kainų raidą Sąjungos rinkoje. Apskritai nuo 2008 m. iki PTL pabaigos importo kainos padidėjo 42 % ir išliko dempingo lygio. Kainų didėjimą geriausiai galima paaiškinti per PTL padidėjusiomis pagrindinės žaliavos (volframo miltelių) sąnaudomis.

         3.5.   Sąjungos rinkos patrauklumas

               (49)

               Sąjungos rinka yra viena didžiausių pasaulyje ir jai tenka maždaug 20 % pasaulyje suvartojamų VE. Kinijos bendrovės parodė didelį susidomėjimą veiklos plėtra Sąjungos rinkoje; tai atspindi ir faktas, kad per PTL jos išlaikė ir net padidino turimą didelę rinkos dalį (45 %).

         3.6.   Išvada dėl dempingo tęsimosi tikimybės

               (50)

               Atlikus šį tyrimą nustatyta, kad importas iš Kinijos ir toliau pateko į Sąjungos rinką dempingo kainomis ir esant dideliems dempingo skirtumams Atsižvelgiant į kainų lygio Sąjungos rinkoje tyrimą ir Kinijos eksportuotojų parodytą susidomėjimą Sąjungos rinka bei didelę nepanaudotų pajėgumų KLR apimtį, viršijančią visą Sąjungos suvartojimą, galima daryti išvadą, kad labai tikėtina, jog panaikinus priemones dempingas tęsis.

         D.   PADĖTIS SĄJUNGOS RINKOJE

   1.   Sąjungos pramonės apibrėžtis

               (51)

               Šiame tyrime patvirtinta, kad VE Sąjungoje gamina du gamintojai. Abu gamintojai visapusiškai bendradarbiavo atliekant tyrimą.

               (52)

               Šios bendrovės sudaro Sąjungos pramonę, kaip apibrėžta pagrindinio reglamento 4 straipsnio 1 dalyje ir 5 straipsnio 4 dalyje (toliau – Sąjungos pramonė).

         2.   Pirminė pastaba

               (53)

               Kadangi Sąjungos pramonę sudaro tik dvi bendrovės, siekiant pagal pagrindinio reglamento 19 straipsnį užtikrinti konfidencialumą duomenys apie Sąjungos pramonę bus pateikti indeksuota forma arba nurodant intervalus.

               (54)

               Eurostato KN kodų lygmens importo duomenys apima ne tik VE, bet ir kitus produktus, todėl nagrinėti TARIC kodų lygmens importo duomenys, papildyti duomenimis, gautais pagal pagrindinio reglamento 14 straipsnio 6 dalį. TARIC duomenys taip pat laikomi konfidencialiais, nes pagal juos pateikiama išsami informacija, pagal kurią galima nustatyti šalis. Dėl šios priežasties dalis informacijos nurodyta intervalais

         3.   Sąjungos suvartojimas

               (55)

               Sąjungos suvartojimas nustatytas remiantis Sąjungos pramonės pardavimo Sąjungos rinkoje apimtimi ir TARIC kodų lygmens Eurostato importo duomenimis, papildytais duomenimis, gautais pagal pagrindinio reglamento 14 straipsnio 6 dalį.

               (56)

               Nuo 2008 m. iki PTL pabaigos (toliau — nagrinėjamasis laikotarpis), Sąjungos suvartojimas sumažėjo 16 % Suvartojimas Sąjungoje labai sumažėjo 2008–2009 m.; po to jis didėjo, bet prieš krizę buvusio lygio per PTL nepasiekė. Nuo žemiausio lygio 2009 m. iki PTL pabaigos Sąjungos suvartojimas išaugo beveik 40 %

                  1   lentelė

                  Suvartojimas

                           Apimtis
                           (kg)

                           2008 m.

                           2009 m.

                           2010 m.

                           PTL

                           Suvartojimas

                           140 000–150 000

                           90 000–100 000

                           110 000–120 000

                           120 000–130 000

                           Indeksas (2008 m. = 100)

                           100

                           61

                           75

                           84

                                          Šaltinis:

                                       klausimyno atsakymai, Eurostatas, 14 straipsnio 6 dalyje nurodyti duomenys

         4.   Importo dempingo kainomis iš Kinijos Liaudies Respublikos apimtis ir rinkos dalis

               (57)

               Importo iš KLR dempingo kainomis apimtis ir rinkos dalys nustatytos remiantis TARIC kodų lygmens statistine informacija, papildyta duomenimis, gautais pagal pagrindinio reglamento 14 straipsnio 6 dalį.

               (58)

               Nepaisant absoliutaus Sąjungos suvartojimo sumažėjimo, peržiūrimojo produkto importo iš KLR apimtis per nagrinėjamą laikotarpį padidėjo 9 %, ir per PTL gerokai viršijo 50 000 kg (žr. 2 lentelę). Dėl šio padidėjimo, drauge su bendru Sąjungos suvartojimo sumažėjimu nagrinėjamuoju laikotarpiu, Kinijos eksportuotojams tenkanti rinkos dalis padidėjo iki maždaug pusės visos Sąjungos rinkos dydžio.

                  2   lentelė

                  Importas iš KLR

                           2008 m.

                           2009 m.

                           2010 m.

                           PTL

                           Apimtis

                           51 771

                           36 188

                           39 953

                           56 289

                           Indeksas (2008 m. = 100)

                           100

                           70

                           77

                           109

                           Rinkos dalis (%)

                           35–40

                           35–40

                           35–40

                           45–50

                                          Šaltinis:

                                       Eurostatas, 14 straipsnio 6 dalyje nurodyti duomenys

         5.   Importo iš KLR kainos

   5.1.   Kainų raida

               (59)

               Importo iš KLR kainos nuo 2008 m. iki PTL pabaigos padidėjo maždaug 40 % ir ypač padidėjo per PTL. Kainų didėjimą geriausiai galima paaiškinti per PTL padidėjusiomis pagrindinės žaliavos (volframo miltelių) sąnaudomis.

                  3   lentelė

                  Importo iš KLR kainos

                           2008 m.

                           2009 m.

                           2010 m.

                           PTL

                           Kainos
                           EUR/Kg

                           36,59

                           33,83

                           41,56

                           51,83

                           Indeksas (2008 m. = 100)

                           100

                           92

                           114

                           142

                                          Šaltinis:

                                       Eurostatas, 14 straipsnio 6 dalyje nurodyti duomenys

         5.2.   Priverstinis kainų mažinimas

               (60)

               Atlikus tyrimą nustatyta, kad dėl importo iš KLR kainų priverstinai sumažintos Sąjungos pramonės vidutinės kainos. Per PTL nustatytas 37 % priverstinio kainų mažinimo skirtumas, o įskaitant antidempingo muitą priverstinio kainų mažinimo skirtumas vis tiek buvo didelis – 24 % Skaičiavimas pagrįstas bendradarbiaujančių eksportuojančių gamintojų CIF eksporto kainos palyginimu su vidutinėmis Sąjungos pramonės kainomis EXW sąlygomis. Kainos laikytos tipiškomis KLR, nes dviejų bendradarbiaujančių eksportuojančių gamintojų produktai sudarė maždaug 80 % viso VE importo iš KLR.

               (61)

               Po atskleidimo vienas eksportuojantis gamintojas teigė, kad nebuvo palygintos skirtingų rūšių produkto kainos ir dėl tariamai didelių skirtingų rūšių produkto kainų skirtumų apskaičiuoti priverstinio kainų mažinimo lygiai buvo nereikšmingi. Remiantis turima informacija buvo galima palyginti tik dalies Sąjungos pramonės pardavimo Sąjungos rinkoje ir tik dalies pardavimo eksportui į Sąjungą skirtingų rūšių produkto kainas. Tačiau šalis nepateikė įrodymų, kuriais remiantis būtų abejojama taikomo metodo pagrįstumu. Todėl šis teiginys turėjo būti atmestas.

               (62)

               Po atskleidimo taip pat teigta, kad Kinijos importo kainos ir Sąjungos pramonės pardavimo Sąjungos rinkoje kainos nebuvo palygintos tuo pačiu prekybos lygiu. Šis teiginys nebuvo pagrįstas, nes susijusi šalis nepateikė jokios informacijos arba įrodymų dėl pastovių ir išskirtinių pardavėjo veiklos ir kainų skirtumų, pagrindžiančių tariamą prekybos skirtumą. Todėl šis teiginys buvo atmestas.

         6.   Importas iš kitų trečiųjų šalių

               (63)

               Toliau pateiktoje lentelėje pateikiami duomenys apie importo iš kitų šalių apimtį ir kainas nagrinėjamuoju laikotarpiu. Importo iš kitų trečiųjų šalių apimtis ir rinkos dalys nustatytos remiantis TARIC kodų lygmens statistine informacija, papildyta duomenimis, gautais pagal pagrindinio reglamento 14 straipsnio 6 dalį.

                  4   lentelė

                  Importas iš kitų trečiųjų šalių

                           2008 m.

                           2009 m.

                           2010 m.

                           PTL

                           Vietnamas

                           Importo apimtis (kg)

                           27 878

                           14 184

                           13 776

                           25 833

                           Indeksas (2008 m. = 100)

                           100

                           51

                           49

                           93

                           Kaina
                           EUR/kg

                           44,36

                           45,34

                           46,02

                           56,01

                           Indeksas (2008 m. = 100)

                           100

                           102

                           104

                           126

                           Pietų Korėja

                           Importo apimtis (kg)

                           21 299

                           8 174

                           11 051

                           3 319

                           Indeksas (2008 m. = 100)

                           100

                           38

                           52

                           16

                           Kaina
                           EUR/kg

                           50,99

                           44,16

                           44,16

                           59,31

                           Indeksas (2008 m. = 100)

                           100

                           87

                           87

                           116

                           Kitos trečiosios šalys

                           Importo apimtis (kg)

                           7 641

                           6 247

                           10 942

                           9 186

                           Indeksas (2008 m. = 100)

                           100

                           82

                           143

                           120

                           Kaina
                           EUR/kg

                           43,24

                           59,82

                           64,98

                           57,75

                           Indeksas (2008 m. = 100)

                           100

                           138

                           150

                           134

                           Iš viso

                           Importo apimtis (kg)

                           56 818

                           28 605

                           35 779

                           38 338

                           Indeksas (2008 m. = 100)

                           100

                           50

                           63

                           67

                           Importo iš kitų trečiųjų šalių rinkos dalis (%)

                           35–40

                           30–35

                           30–35

                           30–35

                           Kaina
                           EUR/kg

                           46,70

                           48,17

                           51,25

                           56,71

                           Indeksas (2008 m. = 100)

                           100

                           103

                           110

                           121

                                          Šaltinis:

                                       Eurostatas, 14 straipsnio 6 dalyje nurodyti duomenys

               (64)

               Importo iš kitų trečiųjų šalių į Sąjungos rinką apimtys per nagrinėjamąjį laikotarpį sumažėjo maždaug 33 % Rinkos dalis nagrinėjamuoju laikotarpiu sumažėjo ir per PTL sudarė 30–35 % Importo iš kitų trečiųjų šalių kainos per tą patį laikotarpį padidėjo 21 %

               (65)

               Primenama, kad atliekant pradinį tyrimą nebuvo jokio reikšmingo panašaus produkto importo į Sąjungos rinką iš kitų šalių, išskyrus KLR. Atlikus pradinį tyrimą nustatyta, jog likusių JAV ir Japonijos gamintojų pagrindinėmis rinkomis buvo jų vidaus rinkos. Todėl padaryta išvada, kad importas iš kitų trečiųjų šalių, išskyrus KLR, buvo labai nedidelis.

               (66)

               Sąjungos pramonės pateiktoje informacijoje nurodyta, kad Vietname ir Pietų Korėjoje VE nėra gaminami, o iš šių šalių importuoti produktai iš tiesų buvo iš KLR. Tačiau šio tyrimo metu negauta jokios informacijos šiam teiginiui patvirtinti.

         7.   Sąjungos pramonės ekonominė padėtis

   7.1.   Pirminės pastabos

               (67)

               Pagal pagrindinio reglamento 3 straipsnio 5 dalį Komisija išnagrinėjo visus svarbius Sąjungos pramonės padėčiai įtakos turinčius ekonominius veiksnius ir rodiklius.

               (68)

               Kadangi Sąjungos pramonę sudaro tik du gamintojai, dėl konfidencialumo priežasčių duomenys pateikiami nurodant intervalus.

         7.2.   Gamyba, gamybos pajėgumai ir pajėgumų naudojimas

               (69)

               Sąjungos pramonės gamyba nagrinėjamuoju laikotarpiu kasmet mažėjo. Iki PTL pabaigos gamyba sumažėjo 29 % (palyginti su 2008 m.). Didžiausias nuosmukis – 2009 m., kai gamyba sumažėjo daugiau kaip 40 %

                  5   lentelė

                  Sąjungos gamyba (iš viso)

                           Apimtis
                           (kg)

                           2008 m.

                           2009 m.

                           2010 m.

                           PTL

                           Gamyba

                           60 000–70 000

                           35 000–40 000

                           50 000–60 000

                           40 000–50 000

                           Indeksas (2008 m. = 100)

                           100

                           60

                           82

                           71

                                          Šaltinis:

                                       klausimyno atsakymai.

               (70)

               Nagrinėjamuoju laikotarpiu gamybos pajėgumai nesikeitė. Sumažėjus gamybai, pajėgumų naudojimas nuo 2008 m. iki PTL pabaigos sumažėjo 27 % ir per PTL sudarė apie 41 % Toliau pateikiami išsamūs duomenys:

                  6   lentelė

                  Gamybos pajėgumai ir pajėgumų naudojimas

                           Apimtis
                           (kg)

                           2008 m.

                           2009 m.

                           2010 m.

                           PTL

                           Gamybos pajėgumai

                           95 000–110 000

                           95 000–110 000

                           95 000–110 000

                           95 000–110 000

                           Indeksas (2008 m. = 100)

                           100

                           100

                           100

                           100

                           Pajėgumų naudojimas %

                           57

                           35

                           47

                           41

                           Indeksas (2008 m. = 100)

                           100

                           60

                           82

                           73

                                          Šaltinis:

                                       klausimyno atsakymai.

         7.3.   Atsargos

               (71)

               Nuo 2008 m. iki PTL pabaigos Sąjungos pramonės laikotarpio pabaigos atsargų lygis sumažėjo 20 % Ši tendencija atitiko suvartojimo Sąjungos rinkoje mažėjimo tendenciją per tą patį laikotarpį.

                  7   lentelė

                  Laikotarpio pabaigos atsargos

                           Apimtis
                           (kg)

                           2008 m.

                           2009 m.

                           2010 m.

                           PTL

                           Laikotarpio pabaigos atsargos

                           5 000–15 000

                           5 000–15 000

                           5 000–15 000

                           5 000–15 000

                           Indeksas (2008 m. = 100)

                           100

                           70

                           85

                           80

                                          Šaltinis:

                                       klausimyno atsakymai.

         7.4.   Pardavimo apimtis

               (72)

               Sąjungos pramonės pardavimo apimtis nesusijusiems pirkėjams Sąjungos rinkoje nuo 2008 m. iki TL pabaigos sumažėjo 23 %, didžiausias nuosmukis vyko 2008–2009 m. Išskyrus 2010 m., pardavimas sumažėjo daugiau nei bendras suvartojimas.

                  8   lentelė

                  Pardavimas nesusijusiems pirkėjams

                           2008 m.

                           2009 m.

                           2010 m.

                           PTL

                           Apimtis (kg)

                           40 000–50 000

                           25 000–30 000

                           35 000–40 000

                           30 000–35 000

                           Indeksas (2008 m. = 100)

                           100

                           65

                           87

                           77

                                          Šaltinis:

                                       klausimyno atsakymai.

         7.5.   Rinkos dalis

               (73)

               Dėl ankstesnėje konstatuojamojoje dalyje nurodytų Sąjungos pramonės pardavimo apimties Sąjungos rinkoje tendencijų Sąjungos pramonės rinkos dalis per nagrinėjamąjį laikotarpį sumažėjo. Nors Sąjungos pramonės pardavimo apimtis sumažėjo, 2009–2010 m. ji sugebėjo išsaugoti turimą rinkos dalį, o per PTL ši dalis sumažėjo – Sąjungos pramonės pardavimo apimtis mažėjo nepaisant rinkos augimo. Dėl to rinkos dalis buvo 20–25 %, šiek tiek mažesnė už tą, kuri nustatyta nagrinėjamojo laikotarpio pradžioje.

                  9   lentelė

                  Sąjungos rinkos dalis

                           2008 m.

                           2009 m.

                           2010 m.

                           PTL

                           Sąjungos rinkos dalis (%)

                           25–30

                           25–30

                           30–35

                           20–25

                           Indeksas (2008 m. = 100)

                           100

                           107

                           117

                           91

                                          Šaltinis:

                                       klausimyno atsakymai, Eurostatas, 14 straipsnio 6 dalyje nurodyti duomenys

         7.6.   Augimas

               (74)

               Kaip paaiškinta pirmiau, 2008–2009 m. dėl ekonomikos nuosmukio suvartojimas Sąjungoje labai sumažėjo ir vėliau padidėjo, nors per PTL prieš ekonomikos krizę buvusio lygio nepasiekė. Nors Sąjungos pramonės pardavimo apimtis sumažėjo, 2009–2010 m. ji sugebėjo išsaugoti turimą rinkos dalį, o per PTL ši dalis sumažėjo – Sąjungos pramonės pardavimo apimtis mažėjo nepaisant rinkos augimo.

         7.7.   Užimtumas ir našumas

               (75)

               Nuo 2008 m. iki PTL pabaigos Sąjungos pramonės užimtumo lygis sumažėjo 13 %

               (76)

               Sumažėjus gamybai, vieno darbuotojo našumas, matuojamas kaip vienam darbuotojui tenkantis pagamintas kiekis (kg), per nagrinėjamąjį laikotarpį taip pat sumažėjo. Toliau pateikiami išsamūs duomenys:

                  10   lentelė

                  Bendras Sąjungos užimtumas ir našumas

                           2008 m.

                           2009 m.

                           2010 m.

                           PTL

                           Darbuotojų skaičius (indeksas)

                           100

                           65

                           84

                           87

                           Našumas (indeksas)

                           100

                           92

                           106

                           83

                                          Šaltinis:

                                       klausimyno atsakymai.

         7.8.   Vieneto pardavimo kainos

               (77)

               Sąjungos pramonės vieneto pardavimo kainos nesusijusiems pirkėjams Sąjungoje 2008–2010 m. šiek tiek sumažėjo, iš dalies dėl ekonomikos krizės. Nuo 2010 m. iki PTL pabaigos vieneto pardavimo kainos labai padidėjo. Apskritai nagrinėjamuoju laikotarpiu Sąjungos pramonės kainos padidėjo 35 % Tokią kainų raidą, ypač nuo 2010 m. iki PTL pabaigos, lėmė tai, kad padidėjo pagrindinių VE sudarančių komponentų kainos.

                  11   lentelė

                  Sąjungos vieneto pardavimo kaina

                           2008 m.

                           2009 m.

                           2010 m.

                           PTL

                           Sąjungos vieneto pardavimo kaina (EUR/vnt.)

                           80–120

                           80–120

                           80–120

                           100–140

                           Indeksas (2008 m. = 100)

                           100

                           94

                           96

                           135

                                          Šaltinis:

                                       klausimyno atsakymai.

         7.9.   Pelningumas

               (78)

               Po žemo 2009–2010 m. lygio nuo 2008 m. iki PTL pabaigos pelningumas padidėjo. Tačiau per visą nagrinėjamąjį laikotarpį jis išliko neigiamas.

                  12   lentelė

                  Pelningumas

                           2008 m.

                           2009 m.

                           2010 m.

                           PTL

                           Sąjungos pardavimo pelningumas
                           Indeksas (2008 m. = 100)

                           100

                           95

                           95

                           104

                                          Šaltinis:

                                       klausimyno atsakymai.

         7.10.   Investicijos ir investicijų grąža

               (79)

               Investicijos į verslą, susijusį su nagrinėjamuoju produktu, per nagrinėjamą laikotarpį gerokai sumažėjo.

               (80)

               Investicijų grąža atitiko pelningumo tendenciją. 2008 m. Sąjungos pramonės investicijų grąža buvo neigiama; per PTL ji šiek tiek pagerėjo, nors ir išliko neigiama.

                  13   lentelė

                  Investicijos ir investicijų grąža

                           Indeksas (2008 m. = 100)

                           2008 m.

                           2009 m.

                           2010 m.

                           PTL

                           Investicijos

                           100

                           2

                           23

                           18

                           Investicijų grąža

                           100

                           100

                           96

                           103

                                          Šaltinis:

                                       klausimyno atsakymai.

         7.11.   Grynųjų pinigų srautas ir pajėgumas padidinti kapitalą

               (81)

               Nagrinėjamuoju laikotarpiu grynųjų pinigų srautas (t. y. pramonės gebėjimas pačiai finansuoti savo veiklą, išreikštas nagrinėjamojo produkto apyvartos procentine dalimi) gerokai pagerėjo, nors ir išliko neigiamas.

                  14   lentelė

                  Grynųjų pinigų srautas

                           2008 m.

                           2009 m.

                           2010 m.

                           PTL

                           Grynųjų pinigų srautas
                           Indeksas (2008 m. = 100)

                           100

                           99

                           96

                           106

                                          Šaltinis:

                                       klausimyno atsakymai.

         7.12.   Darbo užmokestis

               (82)

               Nuo 2008 m. iki PTL pabaigos Sąjungos pramonės darbo užmokestis sumažėjo 16 % ir atitiko darbuotojų skaičiaus sumažėjimą.

         7.13.   Dempingo skirtumo dydis

               (83)

               Nepaisant galiojančių priemonių per PTL toliau vykdytas didelio masto dempingas – dempingo lygis gerokai viršijo šiuo metu taikomų priemonių lygį. Atsižvelgiant į didelę nepanaudotų pajėgumų apimtį, faktinę importo iš KLR apimtį ir kainas, dėl kurių priverstinai labai sumažinta Sąjungos pramonės pardavimo kaina, faktinių dempingo skirtumų poveikio Sąjungos pramonei negalima laikyti nereikšmingu.

         7.14.   Atsigavimas po buvusio dempingo

               (84)

               Buvo nagrinėjama, ar Sąjungos pramonė atsigavo po buvusio dempingo. Nepaisant galiojančių antidempingo priemonių, Sąjungos pramonė nesugebėjo atsigauti nuo ankstesnio dempingo. Reaguodama į Kinijos importo daromą spaudimą kainoms Sąjungos pramonė stengėsi išlaikyti savo rinkos dalį, bet patyrė nuostolių.

         8.   Išvada dėl Sąjungos pramonės padėties

               (85)

               Sąjungos pramonės ekonominė padėtis išliko pažeidžiama ir ji toliau patyrė materialinės žalos. Dauguma žalos rodiklių, susijusių su Sąjungos gamintojų finansine padėtimi, per nagrinėjamąjį laikotarpį sumažėjo. Todėl negalima daryti išvados, kad Sąjungos pramonės padėtis buvo tvirta.

               (86)

               Reaguodama į Kinijos importo daromą spaudimą kainoms Sąjungos pramonė stengėsi išlaikyti savo rinkos dalį, tačiau pardavimo kainos buvo gerokai mažesnės už nenuostolingumo lygį. Iš tiesų, nuo 2010 m. iki PTL pabaigos vykęs Sąjungos pramonės pardavimo kainų padidėjimas yra susijęs su žaliavų kainų padidėjimu ir nepadengė bendrų Sąjungos pramonės sąnaudų.

               (87)

               Apibendrinant Sąjungos pramonės patirti sunkumai gali būti aiškiai susieti su tuo, kad nepaisant galiojančių priemonių peržiūrimasis produktas dideliais kiekiais importuojamas iš Kinijos ir parduodamas Sąjungos rinkoje labai mažomis dempingo kainomis. Šis veiksnys lėmė tai, kad siekdama išlaikyti tinkamą rinkos dalį Sąjungos pramonė patyrė nuostolių. Be to, per beveik visą nagrinėjamąjį laikotarpį šiuos sunkumus dar labiau stiprino du veiksniai – rinkos nuosmukis 2008–2009 m. ekonomikos krizės metu ir, nors ir mažesniu mastu, per PTL staiga padidėjusios žaliavų kainos. Todėl nuostolių lygis tapo aukštas.

               (88)

               Atsižvelgiant į neigiamą su Sąjungos pramone susijusių rodiklių raidą laikoma, kad per nagrinėjamąjį laikotarpį Sąjungos pramonė toliau patyrė materialinės žalos pagal pagrindinio reglamento 3 straipsnio 5 dalį.

         E.   ŽALOS TĘSIMOSI TIKIMYBĖ

   1.   Pirminės pastabos

               (89)

               Nagrinėjamuoju laikotarpiu Sąjungos pramonės padėtis buvo pažeidžiama, jai vis dar buvo daromas žalingas importo dempingo kainomis iš KLR poveikis.

               (90)

               Pagal pagrindinio reglamento 11 straipsnio 2 dalį importas iš nagrinėjamosios šalies vertintas siekiant nustatyti, ar yra tikimybė, kad antidempingo priemonėms nustojus galioti žala tęstųsi.

         2.   Kinijos importo apimtis

               (91)

               Primenama, kad po pradinio tyrimo suvartojimas Sąjungos rinkoje smarkiai sumažėjo, daugiausia dėl ekonomikos nuosmukio. Esant tokioms aplinkybėms Kinijos importo apimtis padidėjo ir per PTL gerokai viršijo 50 000 kg. Importo apimtis padidėjo 9 %, bet Sąjungos pramonės rinkos dalis sumažėjo.

         3.   Nepanaudoti pajėgumai KLR

               (92)

               Kaip nurodyta 46 konstatuojamojoje dalyje, remiantis turima informacija KLR yra daug nepanaudotų pajėgumų. Tikėtina, kad netaikant antidempingo priemonių didelė šių nepanaudotų pajėgumų dalis gali būti panaudota importui į Sąjungos rinką padidinti. Taip yra todėl, kad nėra požymių, kad trečiųjų šalių rinkos arba Kinijos vidaus rinkos galėtų absorbuoti didelius Kinijos nepanaudotus pajėgumus. Taigi yra pajėgumų gerokai padidinti importą į Sąjungą. Apskaičiuoti nepanaudoti pajėgumai beveik penkis kartus viršija per PTL Sąjungoje suvartotą kiekį.

               (93)

               Be to, remiantis atliekant tyrimą gauta informacija nustatyti didelių peržiūrimajam produktui gaminti naudojamos žaliavos (amonio paravolframato) rinkos iškraipymų. Šiai žaliavai taikomos Kinijos valdžios institucijų nustatytos eksporto kvotos ir eksporto mokesčiai. Tai riboja amonio paravolframato eksportą ir dirbtinai padidina jo pasaulinę kainą. Šie iškraipymai gali suteikti papildomų paskatų Kinijos pramonei gaminti ir eksportuoti mažomis kainomis, o Sąjungos pramonė priversta gaminti panašų produktą esant dirbtinai didelėms žaliavų kainoms.

         4.   Sąjungos rinkos patrauklumas

               (94)

               Buvo įrodyta, kad eksportuojantys Kinijos gamintojai nuolatos domėjosi Sąjungos rinka ir sugebėjo padidinti importo apimtį Sąjungos pramonės pardavimo sąskaita. Per PTL jie netgi padidino jau turimą didelę rinkos dalį.

         5.   Išvada

               (95)

               Sąjungos pramonė dėl importo iš Kinijos dempingo kainomis kelerius metus patyrė žalą ir šiuo metu jos ekonominė padėtis tebėra nestabili.

               (96)

               Nustojus galioti priemonėms yra didelė tikimybė, kad importo dempingo kainomis apimtis padidėtų ir tai galėtų sukelti didelę grėsmę Sąjungos pramonės išlikimui. Iš tiesų, KLR yra daug nepanaudotų pajėgumų; jei priemonės nustotų galioti šie pajėgumai greičiausiai būtų daugiausia nukreipti į Sąjungos rinką dempingo kainomis ir Sąjungos pramonė būtų priversta sumažinti pardavimo kainas Sąjungos rinkoje.

               (97)

               Atsižvelgiant į tyrimo išvadas, t. y. dėl dempingo tęsimosi, nepanaudotų pajėgumų KLR, nustatyto žaliavų rinkos iškraipymo ir galimybės, kad KLR eksportuojantys gamintojai nukreiptų savo eksportą į Sąjungos rinką, Kinijos eksportuotojų kainodaros, dėl kurios aiškiai priverstinai mažinamos Sąjungos pramonės kainos, ir Sąjungos rinkos patrauklumo, panaikinus priemones žala greičiausiai tęstųsi.

         F.   SĄJUNGOS INTERESAI

   1.   Įžanga

               (98)

               Vadovaujantis pagrindinio reglamento 21 straipsniu išnagrinėta, ar toliau taikant galiojančias priemones nebūtų prieštaraujama visos Sąjungos interesams. Nustatant Sąjungos interesus įvertinti visi susiję, t. y. Sąjungos pramonės, importuotojų ir naudotojų, interesai. Visoms suinteresuotosioms šalims buvo suteikta galimybė pareikšti savo nuomonę pagal pagrindinio reglamento 21 straipsnio 2 dalį.

               (99)

               Reikėtų priminti, kad atliekant pirminį tyrimą laikyta, kad priemonių nustatymas neprieštarautų Sąjungos interesams. Be to, šis tyrimas yra peržiūra ir jį atliekant nagrinėjama padėtis jau po antidempingo priemonių nustatymo, todėl galima įvertinti bet kokį netinkamą neigiamą poveikį, kurį šios galiojančios antidempingo priemonės daro susijusioms šalims.

               (100)

               Atsižvelgiant į tai buvo nagrinėjama, ar, nepaisant išvados dėl tikimybės, kad žalingas dempingas tęstųsi, yra įtikinamų priežasčių, leidžiančių daryti išvadą, kad šiuo konkrečiu atveju toliau taikant priemones būtų prieštaraujama Sąjungos interesams.

         2.   Sąjungos pramonės interesai

               (101)

               Atsižvelgiant į Sąjungos pramonės padėtį ir tyrimą dėl žalos pasikartojimo tikimybės, akivaizdu, kad jei priemonės nustotų galioti Sąjungos pramonės finansinė padėtis greičiausiai labai pablogėtų. Nagrinėjamuoju laikotarpiu Sąjungos pramonės gamybos ir pardavimo apimtys sumažėjo, o importas iš nagrinėjamosios šalies padidėjo nepaisant galiojančių priemonių. Per tą patį laikotarpį Sąjungos pramonės finansinė padėtis pablogėjo, ji patyrė didelių nuostolių. Todėl Sąjungos rinkoje reikia išlaikyti veiksmingas konkurencijos sąlygas.

               (102)

               Manoma, kad priemonių galiojimo pratęsimas būtų naudingas Sąjungos pramonei – ji galėtų padidinti pardavimo apimtį ir pagerinti finansinę padėtį. Priešingu atveju, nutraukus priemonių taikymą Sąjungos pramonės pajėgumui kiltų rimta grėsmė.

         3.   Naudotojų interesai

               (103)

               Nė vienas iš 15 naudotojų, į kuriuos buvo kreiptasi, nesutiko bendradarbiauti. Kaip ir pradiniame tyrime nė vienas suinteresuotas naudotojas klausimyno atsakymų nepateikė. Pradiniame tyrime nebendradarbiavimas paaiškintas tuo, kad naudotojų gamybos sąnaudoms VE turi nedidelį poveikį, nes pirkėjai didžiausią dėmesį skiria kokybei ir patikimumui. Atsižvelgiant į akivaizdų nedidelį peržiūrimojo produkto poveikį naudotojams skirtų produktų sąnaudoms padaryta išvada, kad priemonės nedarytų neigiamo poveikio naudotojų pramonei.

         4.   Importuotojų interesai

               (104)

               Trys importuotojai kreipėsi į Komisiją tyrimo pradžioje, tačiau jie nelaikyti suinteresuotosiomis šalimis, nes per PTL jie neimportavo nagrinėjamojo produkto iš KLR. Atsižvelgiant į tai, kad VE importuotojai per tyrimą neišreiškė jokio susidomėjimo, padaryta išvada, kad ES aiškiai naudinga toliau taikyti priemones.

         5.   Išvada

               (105)

               Atsižvelgiant į tai, kas išdėstyta, daroma išvada, kad nėra įtikinamų priežasčių, kodėl nereikėtų toliau taikyti galiojančių antidempingo priemonių.

         G.   ANTIDEMPINGO PRIEMONĖS

               (106)

               Visoms šalims buvo pranešta apie esminius faktus ir aplinkybes, kuriais remiantis buvo ketinama rekomenduoti toliau taikyti galiojančias priemones. Taip pat nustatytas laikotarpis pastaboms dėl atskleistų faktų pateikti. Į pateiktus pagrįstus argumentus ir pastabas buvo deramai atsižvelgta.

               (107)

               Atsižvelgiant į tai, kas išdėstyta, daroma išvada, kad, remiantis pagrindinio reglamento 11 straipsnio 2 dalimi, Reglamentu (EB) Nr. 260/2007 tam tikriems importuojamiems KLR kilmės volframo elektrodams nustatytos antidempingo priemonės turėtų būti taikomos toliau.

               (108)

               Siekiant sumažinti priemonių vengimo riziką, kylančią dėl didelio muito normų skirtumo, manoma, kad šiuo atveju būtinos specialios priemonės, kuriomis būtų užtikrintas tinkamas antidempingo muitų taikymas. Šios specialios priemonės, taikomos tik toms KLR bendrovėms, kurioms nustatyta individuali muito norma, yra šios: valstybių narių muitinėms pateikiama galiojanti komercinė sąskaita faktūra, atitinkanti šio reglamento priede išdėstytus reikalavimus. Importuojant be šios sąskaitos faktūros, taikomas visiems kitiems gamintojams nustatytas antidempingo muitas,

         PRIĖMĖ ŠĮ REGLAMENTĄ:
   1 straipsnis
   1.   Importuojamiems Kinijos Liaudies Respublikos kilmės volframo suvirinimo elektrodams, įskaitant suvirinimo elektrodams skirtas volframo juostas ir strypus, kurių sudėtyje esantis volframas sudaro ne mažiau kaip 94 % masės, išskyrus pagamintus paprasto sukepinimo būdu, išilgai supjaustytiems arba nesupjaustytiems, kurių KN kodai šiuo metu yra ex 8101 99 10 ir ex 8515 90 00 (TARIC kodai 8101991010 ir 8515900010), nustatomas galutinis antidempingo muitas.
   2.   Toliau išvardytų bendrovių pagamintiems produktams nustatoma tokia muito, taikomo produkto neto kainai Sąjungos pasienyje prieš sumokant muitą, norma:

               Bendrovė

               Antidempingo muitas

               Papildomas TARIC kodas

                  Shandong Weldstone Tungsten Industry Co., Ltd

               17,0 %

               A754

                  Shaanxi Yuheng Tungsten & Molybdenum Industrial Co., Ltd

               41,0 %

               A755

                  Beijing Advanced Metal Materials Co., Ltd

               38,8 %

               A756

               Visoms kitoms bendrovėms

               63,5 %

               A999

         3.   Individualios muito normos, nustatytos 2 dalyje nurodytoms bendrovėms, taikomos tik tuo atveju, jei valstybių narių muitinėms pateikiama galiojanti komercinė sąskaita faktūra, kuri atitinka priede išdėstytus reikalavimus. Jeigu tokia sąskaita faktūra nepateikiama, taikoma visoms kitoms bendrovėms nustatyta muito norma.
   4.   Jeigu nenurodyta kitaip, taikomos galiojančios muitus reglamentuojančios nuostatos.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gegužės 29 d.

            Tarybos vardu

            Pirmininkas

         R. BRUTON

      (1)  OL L 343, 2009 12 22, p. 51.

      (2)  OL L 72, 2007 3 13, p. 1.

      (3)  OL C 71, 2012 3 9, p. 23.

      PRIEDAS
      Šio reglamento 1 straipsnio 3 dalyje nurodytoje galiojančioje komercinėje sąskaitoje faktūroje turi būti bendrovės darbuotojo pasirašyta deklaracija, pateikiama tokia forma:

                  1.

                  komercinę sąskaitą faktūrą išrašiusio bendrovės darbuotojo vardas, pavardė ir pareigos;

                  2.

                  tokia deklaracija: „Aš, toliau pasirašęs, patvirtinu, kad [kiekis] šioje sąskaitoje faktūroje nurodytų volframo elektrodų (papildomas TARIC kodas), parduotų eksportui į Europos Sąjungą, pagamino (bendrovės pavadinimas ir adresas) (nagrinėjamosios šalies pavadinimas). Patvirtinu, kad šioje sąskaitoje faktūroje pateikta informacija yra išsami ir teisinga.“


title: 2015 m. kovo 16 d. Komisijos įgyvendinimo reglamentas (ES) 2015/434, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
17.3.2015

               LT

               Europos Sąjungos oficialusis leidinys

               L 72/1

         KOMISIJOS ĮGYVENDINIMO REGLAMENTAS (ES) 2015/434
   2015 m. kovo 16 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308//2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 16 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  EG

                  65,8

                  MA

                  84,9

                  TR

                  86,4

                  ZZ

                  79,0

                  0707 00 05

                  JO

                  229,9

                  MA

                  183,9

                  TR

                  185,1

                  ZZ

                  199,6

                  0709 93 10

                  MA

                  119,5

                  TR

                  192,4

                  ZZ

                  156,0

                  0805 10 20

                  EG

                  45,8

                  IL

                  72,7

                  MA

                  56,7

                  TN

                  57,3

                  TR

                  63,6

                  ZZ

                  59,2

                  0805 50 10

                  TR

                  61,4

                  ZZ

                  61,4

                  0808 10 80

                  BR

                  70,9

                  CA

                  81,0

                  CL

                  100,9

                  CN

                  91,1

                  MK

                  25,2

                  US

                  166,1

                  ZZ

                  89,2

                  0808 30 90

                  AR

                  112,0

                  CL

                  133,2

                  US

                  124,8

                  ZA

                  103,5

                  ZZ

                  118,4

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2012 m. kovo 8 d. Komisijos įgyvendinimo reglamentas (ES) Nr. 203/2012, kuriuo dėl išsamių ekologiško vyno taisyklių iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės

text:
9.3.2012

               LT

               Europos Sąjungos oficialusis leidinys

               L 71/42

         KOMISIJOS ĮGYVENDINIMO REGLAMENTAS (ES) Nr. 203/2012
   2012 m. kovo 8 d.
   kuriuo dėl išsamių ekologiško vyno taisyklių iš dalies keičiamas Reglamentas (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 įgyvendinimo taisyklės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. birželio 28 d. Tarybos reglamentą (EB) Nr. 834/2007 dėl ekologinės gamybos ir ekologiškų produktų ženklinimo ir panaikinantį Reglamentą (EEB) Nr. 2092/91 (1), ypač į jo 19 straipsnio 3 dalį, 21 straipsnio 2 dalį, 22 straipsnio 1 dalį, 38 straipsnio a punktą ir 40 straipsnį,
   kadangi:

               (1)

               Reglamente (EB) Nr. 834/2007, visų pirma jo III antraštinės dalies 4 skyriuje, nustatyti pagrindiniai ekologinės perdirbto maisto gamybos reikalavimai. Išsamios tų pagrindinių reikalavimų įgyvendinimo taisyklės nustatytos 2008 m. rugsėjo 5 d. Komisijos reglamentu (EB) Nr. 889/2008, kuriuo nustatomos išsamios Tarybos reglamento (EB) Nr. 834/2007 dėl ekologinės gamybos ir ekologiškų produktų ženklinimo įgyvendinimo taisyklės dėl ekologinės gamybos, ženklinimo ir kontrolės (2);

               (2)

               Reglamentu (EB) Nr. 889/2008 turėtų būti nustatytos specialios ekologiško vyno gamybos nuostatos. Tos nuostatos turėtų būti taikomos vyno sektoriaus produktams, nurodytiems 2007 m. spalio 22 d. Tarybos reglamente (EB) Nr. 1234/2007, nustatančiame bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrame bendro žemės ūkio rinkų organizavimo reglamente) (3);

               (3)

               gaminant ekologišką vyną, tam tikrus produktus ir medžiagas kaip priedus ar pagalbines perdirbimo medžiagas reikia naudoti aiškiai apibrėžtomis sąlygomis. Todėl remiantis visoje Sąjungoje atliktu tyrimu „Ekologinė vynuogininkystė ir vyno gamyba. Aplinkai ir vartotojams nekenkiančių ekologiško vyno kokybės gerinimo technologijų ir moksliškai pagrįstos teisinės sistemos kūrimas“ (taip pat vadinamu „ORWINE“) (4) tokius produktus ir medžiagas turėtų būti leidžiama naudoti pagal Reglamento (EB) Nr. 834/2007 21 straipsnį;

               (4)

               tam tikri produktai ir medžiagos, kurie pagal 2009 m. liepos 10 d. Komisijos reglamentą (EB) Nr. 606/2009, kuriuo nustatoma tam tikra Tarybos reglamento (EB) Nr. 479/2008 taikymo vynuogių produktų kategorijoms, vynininkystės metodams ir jų apribojimams tvarka (5), naudojami taikant vynininkystės metodus kaip priedai ir pagalbinės perdirbimo medžiagos, yra gaunami iš žemės ūkio žaliavų. Tokiu atveju rinkoje gali būti ekologiškų žaliavų. Kad būtų didinama jų paklausa rinkoje, reikėtų teikti pirmenybę iš ekologiškų žaliavų gautiems priedams ir pagalbinėms perdirbimo medžiagoms;

               (5)

               vyno gamybos metodai ir priemonės Sąjungos lygmeniu yra nustatyti Reglamente (EB) Nr. 1234/2007 ir jo įgyvendinimo taisyklėse, kaip nustatyta Reglamente (EB) Nr. 606/2009 ir 2009 m. liepos 14 d. Komisijos reglamente (EB) Nr. 607/2009, kuriuo nustatomos tam tikros išsamios Tarybos reglamento (EB) Nr. 479/2008 įgyvendinimo taisyklės, susijusios su tam tikrų vyno sektoriaus produktų saugomomis kilmės vietos nuorodomis ir geografinėmis nuorodomis, tradiciniais terminais, ženklinimu ir pateikimu (6). Tų metodų ir priemonių taikymas gaminant ekologišką vyną gali neatitikti Reglamente (EB) Nr. 834/2007 nustatytų tikslų ir principų, visų pirma ekologiško maisto perdirbimui taikomų konkrečių principų, minimų Reglamento (EB) Nr. 834/2007 6 straipsnyje. Todėl reikėtų nustatyti specialius tam tikrų vynininkystės metodų ir procesų apribojimus;

               (6)

               tam tikrus kitus metodus, dažnai taikomus perdirbant maistą, galima taikyti ir gaminant vyną; be to, jie gali daryti poveikį tam tikroms esminėms ekologiškų produktų savybėms ir todėl jų tikrajam pobūdžiui, tačiau šiuo metu nėra alternatyvių priemonių, kuriomis būtų galima juos pakeisti. Tai pasakytina apie šiluminį apdorojimą, filtravimą, atvirkštinį osmosą ir jonitinių dervų naudojimą. Todėl turėtų būti leidžiama tuos metodus taikyti ekologiško vyno gamintojams, tačiau jų taikymas turėtų būti apribotas. Reikėtų numatyti galimybę tinkamu metu iš naujo išnagrinėti šiluminio apdorojimo jonitines dervas ir atvirkštinį kosmosą;

               (7)

               gaminant ekologišką vyną neturėtų būti taikomi vynininkystės metodai ir procesai, kurie gali kelti abejonių dėl tikrojo ekologiškų produktų pobūdžio. Tai taikytina koncentravimui šaldant, alkoholio kiekio mažinimui, sieros dioksido šalinimui taikant fizinius procesus, elektrodializei ir katijonų mainams, nes taikant šiuos vynininkystės metodus produkto struktūra labai pakeičiama ir gali kelti abejonių dėl tikrojo ekologiško vyno pobūdžio. Todėl tam tikrų medžiagų naudojimas arba įmaišymas taip pat gali kelti abejonių dėl tikrojo ekologiško vyno pobūdžio. Todėl tikslinga nustatyti, kad tokios medžiagos neturėtų būti naudojamos ar įmaišomos taikant ekologiškus vynininkystės metodus, procesus ir apdorojimo būdus;

               (8)

               kalbant apie sulfitus, ORWINE tyrimo rezultatai rodo, kad Sąjungos ekologiško vyno gamintojai jau sumažino sieros dioksido kiekį iš ekologiškų vynuogių pagamintame vyne, palyginti su didžiausiu leidžiamu sieros dioksido kiekiu vyne, kuris nėra ekologiškas. Todėl derėtų nustatyti didžiausią ekologiškame vyne leidžiamą sieros kiekį, kuris turėtų būti mažesnis nei kiekis, leidžiamas vyne, kuris nėra ekologiškas. Būtinas sieros dioksido kiekis priklauso nuo to, kokios kategorijos yra vynas, taip pat nuo tam tikrų esminių vyno savybių, konkrečiai, cukraus kiekio, į kurį turi būti atsižvelgta nustatant maksimalų sieros dioksido kiekį konkrečiam ekologiškam vynui. Kokie yra būtini sieros dioksido kiekiai, priklauso nuo klimato sąlygų. Nustatant konkretų sieros lygį ekologiškame vyne, turėtų būti atsižvelgiama į skirtingas vynuogininkystės zonas. Tačiau ekstremalios oro sąlygos gali sukelti sunkumų tam tikruose vynuogininkystės regionuose, todėl gaminant vyną reikia naudoti papildomą sulfitų kiekį, kad būtų užtikrintas galutinio tų metų produkto stabilumas. Todėl turėtų būti leidžiama padidinti didžiausią leidžiamą sieros dioksido kiekį esant tokioms sąlygoms;

               (9)

               vynas – ilgai tinkamas vartoti produktas, o kai kurie vynai iki tiekimo rinkai tradiciškai kelerius metus laikomi statinėse arba talpyklose. 1991 m. birželio 24 d. Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (7) sąlygomis ir, remiantis Reglamentu (EB) Nr. 889/2008, ribotu laikotarpiu, tol, kol atsargos nebus baigtos, turėtų būti leidžiama parduoti tokį vyną laikantis tame reglamente nustatytų ženklinimo reikalavimų;

               (10)

               kai kurie iš tų laikomų vynų jau buvo pagaminti taikant vyno gamybos procesą, kuris atitinka šiame reglamente numatytas ekologiško vyno gamybos taisykles. Jei galima tai įrodyti, reikėtų leisti naudoti Reglamento (EB) Nr. 834/2007 25 straipsnio 1 dalyje nurodytą Bendrijos ekologinės gamybos logotipą, nuo 2010 m. liepos 1d. vadinamą ES ekologinės gamybos logotipu, kad būtų galima užtikrinti ekologiškų vynų, pagamintų iki šio reglamento įsigaliojimo ir po jo, objektyvų palyginimą ir sąžiningą konkurenciją. Jei to įrodyti negalima, vynas turėtų būti ženklinamas ne ES ekologinės gamybos logotipu, o tik žodžiais „iš ekologiškų vynuogių pagamintas vynas“, jei tas vynas pagamintas pagal Reglamento (EEB) Nr. 2092/91 arba ir Reglamento (EB) Nr. 889/2008 (iki jį iš dalies pakeičiant šiuo reglamentu) reikalavimus;

               (11)

               todėl Reglamentą (EB) Nr. 889/2008 reikėtų atitinkamai iš dalies pakeisti;

               (12)

               šiame reglamente numatytos priemonės atitinka Ekologinės gamybos reguliavimo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 889/2008 iš dalies keičiamas taip:

               1)

               II antraštinė dalis iš dalies keičiama taip:

                           a)

                           27 straipsnio 1 dalies įžanginis sakinys pakeičiamas taip:
                           „Siekiant įgyvendinti Reglamento (EB) Nr. 834/2007 19 straipsnio 2 dalies b punktą, perdirbant ekologiškus maisto produktus, išskyrus vyno sektoriaus produktus, kuriems taikomos 3a skyriaus nuostatos, galima naudoti tik šias medžiagas:“;

                           b)

                           įterpiamas naujas 3a skyrius:
                           „3a SKYRIUS

                                 Specialiosios vyno gamybos taisyklės

                           29b straipsnis
                           Taikymo sritis
                           1.   Šiame skyriuje nustatomos specialios Tarybos reglamento (EB) Nr. 1234/2007 (8) 1 straipsnio 1 dalies l punkte nurodyto vyno sektoriaus produktų ekologinės gamybos taisyklės.
                           2.   Jei šiame skyriuje aiškiai nenurodyta kitaip, taikomi Komisijos reglamentai (EB) Nr. 606/2009 (9) ir (EB) Nr. 607/2009 (10).
                           29c straipsnis
                           Tam tikrų produktų ir medžiagų naudojimas
                           1.   Siekiant įgyvendinti Reglamento (EB) Nr. 834/2007 19 straipsnio 2 dalies a punktą, vyno sektoriaus produktai gaminami iš ekologiškos žaliavos.
                           2.   Siekiant įgyvendinti Reglamento (EB) Nr. 834/2007 19 straipsnio 2 dalies b punktą, gaminant vyno sektoriaus produktus, be kita ko, taikant procesus bei vynininkystės metodus, galima naudoti tik šio reglamento VIIIa priede išvardytus produktus ir medžiagas, laikantis Reglamente (EB) Nr. 1234/2007 ir Reglamente (EB) Nr. 606/2009, ir visų pirma to reglamento IA priede, nustatytų specialiųjų sąlygų ir apribojimų.
                           3.   Jei įmanoma, naudojami šio reglamento VIIIa priede išvardyti ir žvaigždute pažymėti produktai bei medžiagos, gauti iš ekologiškos žaliavos.
                           29d straipsnis
                           Vynininkystės metodai ir apribojimai
                           1.   Nepažeidžiant 29c straipsnio ir šio straipsnio 2–5 dalyse numatytų specialiųjų draudimų bei apribojimų, leidžiama taikyti tik iki 2010 m. rugpjūčio 1 d. taikytus vynininkystės metodus, procesus ir apdorojimo būdus, įskaitant Reglamento (EB) Nr. 1234/2007 120c bei 120d straipsniuose ir Reglamento (EB) Nr. 606/2009 3, 5–9, 11–14 straipsniuose ir jų prieduose numatytus apribojimus.
                           2.   Draudžiama taikyti šiuos vynininkystės metodus, procesus ir apdorojimo būdus:

                                       a)

                                       dalinį koncentravimą šaldant pagal Reglamento (EB) Nr. 1234/2007 XVa priedo B.1 skirsnio c punktą;

                                       b)

                                       sieros dioksido šalinimą taikant fizinius procesus pagal Reglamento (EB) Nr. 606/2009 IA priedo 8 punktą;

                                       c)

                                       apdorojimą elektrodializės būdu vyno rūgšties stabilumui vyne užtikrinti pagal Reglamento (EB) Nr. 606/2009 IA priedo 36 punktą;

                                       d)

                                       alkoholio kiekio vynuose mažinimą pagal Reglamento (EB) Nr. 606/2009 IA priedo 40 punktą;

                                       e)

                                       katijonų mainus vyno rūgšties stabilumui vyne užtikrinti pagal Reglamento (EB) Nr. 606/2009 IA priedo 43 punktą.

                                 3.   Toliau nurodytus vynininkystės metodus, procesus ir apdorojimo būdus taikyti leidžiama laikantis šių sąlygų:

                                       a)

                                       taikant šiluminį apdorojimą pagal Reglamento (EB) Nr. 606/2009 IA priedo 2 punktą, temperatūra neviršija 70 °C;

                                       b)

                                       centrifuguojant ir filtruojant su aktyvintuoju inertiniu priedu ar be jo pagal Reglamento (EB) Nr. 606/2009 IA priedo 3 punktą, poros yra ne mažesnės kaip 0,2 mikrometro.

                                 4.   Iki 2015 m. rugpjūčio 1 d. Komisija iš naujo išnagrinėja šių vynininkystės metodų, procesų ir apdorojimo būdų taikymą, kad laipsniškai panaikintų arba dar labiau apribotų tų metodų taikymą:

                                       a)

                                       šiluminį apdorojimą, kaip nurodyta Reglamento (EB) Nr. 606/2009 IA priedo 2 punkte;

                                       b)

                                       jonitinių dervų naudojimą, kaip nurodyta Reglamento (EB) Nr. 606/2009 IA priedo 20 punkte.

                                       c)

                                       atvirkštinį osmosą, kaip nurodyta Reglamento (EB) Nr. 1234/2007 XVa priedo B.1 skirsnio b punkte.

                                 5.   Bet koks po 2010 m. rugpjūčio 1 d. priimtas pakeitimas, susijęs su Reglamente (EB) Nr. 1234/2007 arba Reglamente (EB) Nr. 606/2009 numatytais vynininkystės metodais, procesais ir apdorojimo būdais, ekologiškai gaminant vyną gali būti taikomas tik priėmus priemones, būtinas Reglamento (EB) Nr. 834/2007 19 straipsnio 3 dalyje numatytoms gamybos taisyklėms įgyvendinti, ir, jei reikia, atlikus vertinimą pagal to reglamento 21 straipsnį.

                           c)

                           47 straipsnis iš dalies keičiamas taip:

                                       i)

                                       pirma pastraipa papildoma e punktu:

                                                   „e)

                                                   naudoti maksimalų leistiną sieros dioksido kiekį, nustatytą pagal Reglamento (EB) Nr. 606/2009 I B priedą, jei konkrečių derliaus metų išskirtiniais metais ekologiškų vynuogių sanitarinė būklė konkrečioje geografinėje teritorijoje pablogėja dėl bakterijų ar grybelių antplūdžio, ir todėl vyno gamintojas, siekdamas gauti panašų galutinį produktą, priverstas naudoti daugiau sieros dioksido negu ankstesniais metais.“;

                                       ii)

                                       antra pastraipa pakeičiama taip:
                                       „Gavę kompetentingos institucijos patvirtinimą, atskiri ūkio subjektai saugo dokumentais pagrįstus pirmiau minėtų išimčių taikymo įrodymus. Valstybės narės informuoja viena kitą ir Komisiją apie išimtis, suteiktas pagal pirmosios pastraipos c ir e punktus.“;

               2)

               V antraštinė dalis iš dalies keičiama taip:

                           a)

                           94 straipsnio 1 dalis papildoma d punktu:

                                       „d)

                                       per vieną mėnesį nuo patvirtinimo – informaciją apie valstybių narių pagal 47 straipsnio pirmos pastraipos c ir e punktus suteiktas išimtis.“;

                           b)

                           95 straipsnyje 10a dalis pakeičiama taip:
                           „10a.   Vyno sektoriaus produktams taikomas 8 dalyje nurodytas pereinamasis laikotarpis baigiasi 2012 m. liepos 31 d.
                           Iki 2012 m. liepos 31 d. pagal Reglamentą (EEB) Nr. 2092/91 arba Reglamentą (EB) Nr. 834/2007 pagamintą vyną galima ir toliau teikti rinkai, kol atsargos nebus išnaudotos, laikantis šių ženklinimo reikalavimų:

                                       a)

                                       Reglamento (EB) Nr. 834/2007 25 straipsnio 1 dalyje nurodytą Bendrijos ekologinės gamybos logotipą, nuo 2010 m. liepos 1 d. vadinamą ES ekologinės gamybos logotipu, naudoti galima, jei vyno gamybos procesas atitinka šio reglamento II antraštinės dalies 3a skyriaus reikalavimus;

                                       b)

                                       ūkio subjektai, naudojantys ES ekologinės gamybos logotipą, saugo registruotus įrodymus ne trumpiau kaip 5 metus po to, kai pateikė rinkai iš ekologiškų vynuogių pagamintą vyną, įskaitant atitinkamo vyno kiekio litrais pagal vyno kategoriją ir metus įrodymus;

                                       c)

                                       kai šios dalies b punkte nurodytų įrodymų nėra, toks vynas ženklinamas žodžiais „iš ekologiškų vynuogių pagamintas vynas“, jei jis atitinka šio reglamento reikalavimus, išskyrus numatytuosius jo II antraštinės dalies 3a skyriuje;

                                       d)

                                       vynas, ženklinamas žodžiais „iš ekologiškų vynuogių pagamintas vynas“, negali būti žymimas ES ekologinės gamybos logotipu.“;

               3)

               įterpiamas naujas VIIIa priedas, kurio tekstas pateikiamas šio reglamento priede.

         2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

   Jis taikomas nuo 2012 m. rugpjūčio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. kovo 8 d.

            Komisijos vardu

            Pirmininkas

         José Manuel BARROSO

      (1)  OL L 189, 2007 7 20, p. 1.

      (2)  OL L 250, 2008 9 18, p. 1.

      (3)  OL L 299, 2007 11 16, p. 1.

      (4)  http://www.orwine.org/default.asp?scheda=263

      (5)  OL L 193, 2009 7 24, p. 1.

      (6)  OL L 193, 2009 7 24, p. 60.

      (7)  OL L 198, 1991 7 22, p. 1. Reglamentas (EEB) Nr. 2092/91 panaikintas ir pakeistas Reglamentu (EB) Nr. 834/2007 2009 m. sausio 1 d.

      (8)  OL L 299, 2007 11 16, p. 1.

      (9)  OL L 193, 2009 7 24, p. 1.

      (10)  OL L 193, 2009 7 24, p. 60.“;

      PRIEDAS

            „VIIIa PRIEDAS

               Produktai ir medžiagos, kuriuos leidžiama naudoti 29c straipsnyje nurodytuose ekologiškuose vyno sektoriaus produktuose arba į juos pridėti

                        Apdorojimo būdas pagal Reglamento (EB) Nr. 606/2009 IA priedą

                        Produktų ar medžiagų pavadinimas

                        Specialiosios sąlygos, apribojimai pagal Reglamente (EB) Nr. 1234/2007 ir Reglamente (EB) Nr. 606/2009 nustatytas ribas ir sąlygas

                                    1 punktas.

                                    Naudojimas aeruoti arba prisotinti deguonies

                                    —

                                    Oras

                                    —

                                    Dujinis deguonis

                                    3 punktas.

                                    Centrifugavimas ir filtravimas

                                    —

                                    Perlitas

                                    —

                                    Celiuliozė

                                    —

                                    Diatomitas

                        Naudoti tik kaip aktyvintąjį inertinį priedą

                                    4 punktas.

                                    Naudojimas siekiant sukurti inertinę atmosferą ir produktą apsaugoti nuo sąlyčio su oru

                                    —

                                    Azotas

                                    —

                                    Anglies dioksidas

                                    —

                                    Argonas

                                    5, 15 ir 21 punktai.

                                    Naudojimas

                                    —

                                    Mielės (1)

                                    6 punktas.

                                    Naudojimas

                                    —

                                    Diamonio fosfatas

                                    —

                                    Tiamino dichlorhidratas

                                    7 punktas.

                                    Naudojimas

                                    —

                                    Sieros dioksidas,

                                    —

                                    Kalio bisulfitas arba kalio metabisulfitas

                                    a)

                                    Didžiausias sieros dioksido kiekis neviršija 100 mg/l raudonojo vyno, nurodyto Reglamento (EB) Nr. 606/2009 IB priedo A dalies 1 punkto a papunktyje, kurio likutinis cukraus kiekis yra mažesnis negu 2 g/l.

                                    b)

                                    Didžiausias sieros dioksido kiekis neviršija 150 mg/l baltojo ir rausvojo vyno, nurodyto Reglamento (EB) Nr. 606/2009 IB priedo A dalies 1 punkto b papunktyje, kurio likutinis cukraus kiekis yra mažesnis negu 2 g/l.

                                    c)

                                    visų kitų kategorijų vyne didžiausias leistinas sieros dioksido kiekis, taikomas pagal Reglamento (EB) Nr. 606/2009 IB priedą 2010 m. rugpjūčio 1 d. mažinamas 30 mg/l.

                                    9 punktas.

                                    Naudojimas

                                    —

                                    Vyno gamybai skirti anglies preparatai

                                    10 punktas.

                                    Skaidrinimas

                                    —

                                    Valgomoji želatina (2)

                                    —

                                    Augaliniai baltymai, gauti iš javų ar žirnių (2)

                                    —

                                    Žuvų klijai (2)

                                    —

                                    Kiaušinio baltymo albuminas (2)

                                    —

                                    Taninai (2)

                                    —

                                    Kazeinas

                                    —

                                    Kalio kazeinatas

                                    —

                                    Silicio dioksidas

                                    —

                                    Bentonitas

                                    —

                                    Pektolito enzimai

                                    12 punktas.

                                    Naudojimas parūgštinti

                                    —

                                    Pieno rūgštis

                                    —

                                    L(+) vyno rūgštis

                                    13 punktas.

                                    Naudojimas rūgštingumui sumažinti

                                    —

                                    L(+) vyno rūgštis

                                    —

                                    Kalcio karbonatas

                                    —

                                    Neutralus kalio tartratas

                                    —

                                    Kalio bikarbonatas

                                    14 punktas.

                                    Įmaišymas

                                    —

                                    Alepinės pušies sakai

                                    17 punktas.

                                    Naudojimas

                                    —

                                    Pienarūgštės bakterijos

                                    19 punktas.

                                    Įmaišymas

                                    —

                                    L-askorbo rūgštis

                                    22 punktas.

                                    Naudojimas oro burbuliukams sudaryti

                                    —

                                    Azotas

                                    23 punktas.

                                    Įmaišymas

                                    —

                                    Anglies dioksidas

                                    24 punktas.

                                    Įmaišymas vynui stabilizuoti

                                    —

                                    Citrinų rūgštis

                                    25 punktas.

                                    Įmaišymas

                                    —

                                    Taninai (2)

                                    27 punktas.

                                    Įmaišymas

                                    —

                                    Metavyno rūgštis

                                    28 punktas.

                                    Naudojimas

                                    —

                                    Akacijų sakai (2) (= gumiarabikas)

                                    30 punktas.

                                    Naudojimas

                                    —

                                    Kalio bitartratas

                                    31 punktas.

                                    Naudojimas

                                    —

                                    Vario citratas

                                    31 punktas.

                                    Naudojimas

                                    —

                                    Vario sulfatas

                        Leidžiama naudoti iki 2015 m. liepos 31 d.

                                    38 punktas.

                                    Naudojimas

                                    —

                                    Ąžuolo gabalėliai

                                    39 punktas.

                                    Naudojimas

                                    —

                                    Kalio alginatas

                        Apdorojimo būdas pagal Reglamento (EB) Nr. 606/2009 III priedo A dalies 2 punkto b papunktį

                                    —

                                    Kalcio sulfatas

                        Tik vynui „vino generoso“ ir „vino generoso de licor“

         (1)  Atskiroms mielių padermėms: jei turima, iš ekologiškų žaliavų.

         (2)  Pagaminta iš ekologiškų žaliavų, jei jų turima.“


title: 2012 m. liepos 20 d. Komisijos įgyvendinimo reglamentas (ES) Nr. 668/2012 dėl importo licencijų išdavimo ir importo teisių suteikimo pagal paraiškas, pateiktas per pirmąsias septynias 2012 m. liepos mėn. dienas pagal Reglamentu (EB) Nr. 616/2007 leidžiamas naudoti paukštienos tarifines kvotas

text:
21.7.2012

               LT

               Europos Sąjungos oficialusis leidinys

               L 194/8

         KOMISIJOS ĮGYVENDINIMO REGLAMENTAS (ES) Nr. 668/2012
   2012 m. liepos 20 d.
   dėl importo licencijų išdavimo ir importo teisių suteikimo pagal paraiškas, pateiktas per pirmąsias septynias 2012 m. liepos mėn. dienas pagal Reglamentu (EB) Nr. 616/2007 leidžiamas naudoti paukštienos tarifines kvotas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1),
   atsižvelgdama į 2006 m. rugpjūčio 31 d. Komisijos reglamentą (EB) Nr. 1301/2006, nustatantį žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (2), ypač į jo 7 straipsnio 2 dalį,
   kadangi:

               (1)

               komisijos reglamentu (EB) Nr. 616/2007 (3) leista naudoti paukštienos, kurios kilmės šalis yra Brazilija, Tailandas ir kitos trečiosios šalys, sektoriaus produktų importo tarifines kvotas;

               (2)

               per pirmąsias septynias 2012 m. liepos mėn. dienas pateiktose 1, 2, 4, 6, 7 ir 8 grupių 2012 m. spalio 1 d.–gruodžio 31 d. kvotos laikotarpio dalies importo licencijų paraiškose nurodytas kiekis tam tikrų kvotų atveju yra didesnis už tai daliai skirtą kiekį. Todėl kiekį, kuriam galima išduoti importo licencijas, reikėtų nustatyti pagal prašomam kiekiui taikomą paskirstymo koeficientą;

               (3)

               2012 m. spalio 1 d.–gruodžio 31 d. kvotos laikotarpio dalies importo teisių paraiškose, pateiktose per pirmąsias septynias 2012 m. liepos mėn. dienas, nurodytas kiekis 5 grupės atveju yra didesnis už tai daliai skirtą kiekį. Todėl kiekį, kuriam galima suteikti importo teises, reikėtų nustatyti pagal prašomam kiekiui taikomą paskirstymo koeficientą,

         PRIĖMĖ ŠĮ REGLAMENTĄ:
   1 straipsnis
   1.   Pagal Reglamentą (EB) Nr. 616/2007 pateiktoms 1, 2, 4, 6, 7 ir 8 grupių 2012 m. spalio 1 d.–gruodžio 31 d. kvotos laikotarpio dalies importo licencijų paraiškoms taikomi šio reglamento priede pateikiami paskirstymo koeficientai.
   2.   Pagal Reglamentą (EB) Nr. 616/2007 pateiktoms 5 grupės 2012 m. spalio 1 d.–gruodžio 31 d. kvotos laikotarpio dalies importo teisių paraiškoms taikomi šio reglamento priede pateikiami paskirstymo koeficientai.
   2 straipsnis
   Šis reglamentas įsigalioja 2012 m. liepos 21 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. liepos 20 d.

            Komisijos vardu Pirmininko pavedimu

         José Manuel SILVA RODRÍGUEZ

            Žemės ūkio ir kaimo plėtros generalinis direktorius

      (1)  OL L 299, 2007 11 16, p. 1.

      (2)  OL L 238, 2006 9 1, p. 13.

      (3)  OL L 142, 2007 6 5, p. 3.

      PRIEDAS

                  Grupės Nr.

                  Eilės Nr.

                  2012.10.1–2012.12.31 laikotarpio dalies importo licencijų paraiškoms taikomi paskirstymo koeficientai
                  (%)

                  1

                  09.4211

                  0,573392

                  6

                  09.4216

                  1,345898

                  Grupės Nr.

                  Eilės Nr.

                  2012.10.1–2012.12.31 laikotarpio dalies importo teisių paraiškoms taikomi paskirstymo koeficientai
                  (%)

                  5

                  09.4215

                  0,958773


title: 2013 m. lapkričio 5 d. Komisijos įgyvendinimo reglamentas (ES) Nr. 1110/2013, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [ Queso Los Beyos (SGN)]

text:
8.11.2013

               LT

               Europos Sąjungos oficialusis leidinys

               L 298/23

         KOMISIJOS ĮGYVENDINIMO REGLAMENTAS (ES) Nr. 1110/2013
   2013 m. lapkričio 5 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Queso Los Beyos (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Ispanijos paraiška įregistruoti pavadinimą „Queso Los Beyos“ paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Queso Los Beyos“ turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas pavadinimas įregistruojamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 5 d.

            Komisijos vardu Pirmininko pavedimu

         Dacian CIOLOȘ

            Komisijos narys

      (1)  OL L 343, 2012 12 14, p. 1.

      (2)  OL C 60, 2013 3 1, p. 11.

      PRIEDAS
      Sutarties I priede išvardyti žmonėms vartoti skirti žemės ūkio produktai:

         1.3 klasė.   Sūriai

      ISPANIJA

         Queso Los Beyos (SGN)


title: 2012 m. gruodžio 7 d. Komisijos įgyvendinimo reglamentas (ES) Nr. 1177/2012, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [ Scottish Wild Salmon (SGN)]

text:
11.12.2012

               LT

               Europos Sąjungos oficialusis leidinys

               L 337/27

         KOMISIJOS ĮGYVENDINIMO REGLAMENTAS (ES) Nr. 1177/2012
   2012 m. gruodžio 7 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Scottish Wild Salmon (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 4 dalies pirmą pastraipą,
   kadangi:

               (1)

               remiantis Reglamento (EB) Nr. 510/2006 6 straipsnio 2 dalies pirma pastraipa, Jungtinės Karalystės paraiška įregistruoti pavadinimą Scottish Wild Salmon paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (EB) Nr. 510/2006 7 straipsnį Komisija negavo, todėl šis pavadinimas turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas pavadinimas įregistruojamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 7 d.

            Komisijos vardu Pirmininko pavedimu

         Dacian CIOLOȘ

            Komisijos narys

      (1)  OL L 93, 2006 3 31, p. 12.

      (2)  OL C 101, 2012 4 4, p. 13.

      PRIEDAS
      Sutarties I priede išvardyti žmonėms vartoti skirti žemės ūkio produktai:

         1.7 klasė.   Šviežia žuvis, moliuskai ir vėžiagyviai bei iš jų pagaminti produktai

      JUNGTINĖ KARALYSTĖ

         Scottish Wild Salmon (SGN)